

**O B Č I N A Z R E Č E**

Cesta na Roglo 13 b, 3214 Zreče

(TEL.: 03 757 17 00; FAKS: 03 576 24 98)

e.mail: info@zrece.si

Na podlagi 87. člena Stanovanjskega zakona (Ur. list RS, št. 69/03, 18/04, 47/06, 57/08, 87/2011, 40/12-ZUJF, 14/17-odl. US, 27/17, 59/19, 90/21, 18/23 – ZDU-10 in 77/23 – odl. US); v nadaljevanju SZ-1 in Pravilnika o dodeljevanju neprofitnih stanovanj v najem (Ur. list RS, št. 14/04, 34/04, 62/06, 11/09, 81/11, 47/14, 153/21 in 62/23); v nadaljevanju: Pravilnik, Zakona o splošnem upravnem postopku (Uradni list RS št. 24/2006 – ZUP- UPB2, 105/2006 ZUS-1, 126/2007, 65/2008, 47/08, 48/08, 08/10 in 82/2013), Občina Zreče objavlja

**JAVNI RAZPIS ZA ODDAJO NEPROFITNIH STANOVANJ V NAJEM**

**1. PREDMET RAZPISA**

**1.1 Predmet razpisa**Občina Zreče (v nadaljevanju: občina) razpisuje oddajo neprofitnih stanovanj v najem na območju občine, ki bodo v času veljavnosti prednostne liste izpraznjena oz. sproščena ali na novo pridobljena. Prav tako so predmet razpisa tudi stanovanja, na katerih bo občina pridobila razpolagalno pravico s strani Stanovanjskega sklada Republike Slovenije, javnega sklada. Prednostna lista oblikovana na podlagi tega razpisa bo veljala do objave novega javnega razpisa za dodelitev neprofitnih stanovanj v najem.

**1.2 Prednostni listi**Oblikovani bosta dve ločeni prednostni listi:

* lista A za prosilce, ki glede na socialne razmere po 9. členu Pravilnika o dodeljevanju neprofitnih stanovanj v najem (v nadaljevanju: Pravilnik) niso zavezanci za plačilo varščine,
* lista B za prosilce, ki so glede na dohodek zavezani plačati varščino.

Najemniki bodo z lastnikom neprofitnega stanovanja najemne pogodbe sklepali v obliki notarskega zapisa.

**1.3 Neprofitna najemnina**

Najemnina za razpisana stanovanja bo določena na Uredbe o metodologiji za oblikovanje neprofitne najemnine in določitvi višine subvencij najemnin (Uradni list RS, št. 153/21; v nadaljevanju: Uredba), oziroma na podlagi predpisa, ki bo veljal v času oddaje stanovanj v najem.

Za povprečno veliko dvosobno stanovanje v izmeri 55 m2, točkovano s 320 točkami, znaša najemnina, izračunana na podlagi navedenih veljavnih predpisov, trenutno okvirno 263,00 EUR in se letno usklajuje z rastjo cen življenjskih potrebščin, kot to določa SZ-1.

Najemniki, ki izpolnjujejo pogoje, lahko uveljavljajo pravico do subvencionirane neprofitne najemnine v skladu z uredbo, citirano v prejšnjem odstavku, oziroma predpisom, veljavnim v času trajanja najemnega razmerja.

Najemodajalec neprofitnega stanovanja je dolžan vsakih pet let od najemnika zahtevati, da predloži dokazila o izpolnjevanju pogojev za pridobitev neprofitnega stanovanja. Če najemnik ni več upravičen do neprofitnega stanovanja, se najemna pogodba spremeni v najemno pogodbo za tržno stanovanje po merilih in postopku, določenim s Pravilnikom. Če se socialno stanje najemnika, ki plačuje tržno najemnino za stanovanje, spremeni, lahko najemnik zahteva preveritev svojega socialnega stanja in ponovno spremembo tržne najemnine v neprofitno najemnino.

**1.4 Površinski normativi**

Pri dodelitvi neprofitnih stanovanj bodo upoštevani površinski normativi:

|  |  |  |
| --- | --- | --- |
| Število članov gospodinjstva | Površina stanovanja brez plačila varščine – lista A | Površina stanovanja s plačilom varščine – lista B |
| 1-člansko | od 20 m2 do 30 m2 | od 20 m2 do 45m2 |
| 2-člansko | nad 30 m2 do 45 m2 | nad 30 m2 do 55 m2 |
| 3-člansko | nad 45 m2 do 55 m2 | nad 45 m2 do 70 m2 |
| 4-člansko | nad 55 m2 do 65 m2 | nad 55 m2 do 82 m2 |
| 5-člansko | nad 65 m2 do 75 m2 | nad 65 m2 do 95 m2 |
| 6-člansko | nad 75 m2 do 85 m2 | nad 75 m2 do 105 m2 |

Za vsakega nadaljnjega člana gospodinjstva se površine spodnjega in gornjega razreda povečajo za 6 m2.

**2. RAZPISNI POGOJI**

**2.1** **Splošni pogoji**

Upravičenci za pridobitev neprofitnih stanovanj v najem so prosilci, ki izpolnjujejo naslednje splošne pogoje:

* da so državljani RS, ter ob upoštevanju vzajemnosti državljani ostalih članic EU,
* da imajo stalno prebivališče na območju Občine Zreče,
* da mesečni dohodki prosilčevega gospodinjstva v obdobju od 1.1.2023 do 31.12.2023 ne presegajo gornje meje določene v 2.2 točki tega razpisa,
* da prosilec ali kdo izmed članov gospodinjstva ni najemnik primernega neprofitnega stanovanja, oddanega za nedoločen čas in z neprofitno najemnino, ali lastnik ali solastnik drugega stanovanja ali stanovanjske stavbe, ki ne presega vrednosti 40% primernega stanovanja, razen če je stanovanje ali stanovanjska stavba po zakonu oddana v najem za nedoločen čas in z neprofitno najemnino,
* da prosilec ali kdo izmed članov gospodinjstva ni lastnik drugega premoženja (premičnega ali nepremičnega v državi in v tujini), ki presega 40% vrednosti primernega stanovanja. Vrednot 40% primernega stanovanja glede na velikost prosilčevega gospodinjstva je razvidna iz tabele v točki 2.3,
* da je prosilec, ki ponovno prosi za dodelitev neprofitnega stanovanja v najem, poravnal vse obveznosti iz prejšnjega neprofitnega najemnega razmerja ter v primeru dodelitve bivalne enote tudi iz obstoječega najemnega razmerja in morebitne stroške sodnega postopka.

Upravičenci za pridobitev neprofitnih stanovanj v najem so tudi:

* žrtve nasilja v družini z začasnim bivanjem v materinskih domovih in zatočiščih – varnih hišah, zavetiščih, centrih za pomoč žrtvam kaznivih dejanj in imajo stalno ali začasno prebivališče na območju Občine Zreče,
* invalidi, ki so trajno vezani na uporabo invalidskega vozička ali trajno pomoč druge osebe, ne glede na kraj stalnega prebivališča, če imajo v Občini Zreče možnost zaposlitve ali imajo zagotovljeno pomoč druge osebe in zdravstvene storitve,
* najemniki v stanovanjih, odvzetih po predpisih o podržavljenju – prejšnji imetniki stanovanjske pravice, če izpolnjujejo splošne pogoje za upravičenost do dodelitve neprofitnega stanovanja,
* osebe, ki so po izbrisu iz registra stalnega prebivalstva pridobile dovoljenje za stalno bivanje.

**2.2** **Dohodkovni kriteriji**

Prosilci so upravičeni do dodelitve neprofitnega stanovanja, če dohodki njihovih gospodinjstev v letu 2023 ne presegajo zgornje meje določene v odstotkih od povprečne neto plače v državi, ki je v tem obdobju znašala 1.445,12 EUR. Maksimalne vrednosti so opredeljene v spodnji preglednici.

Glede na višino dohodka gospodinjstva prosilci kandidirajo za stanovanja po listi A – brez varščine ali po listi B – z varščino.

|  |  |  |  |  |
| --- | --- | --- | --- | --- |
| Velikost gospodinjstva | LISTA A | | LISTA B | |
|  | % | Meja dohodka | % | Meja dohodka |
| 1-člansko | 90 | do 1.300,61 EUR | nad 90 do 200 | nad 1.300,61 do 2.890,24 EUR |
| 2-člansko | 135 | do 1.950,91 EUR | nad 135 do 250 | nad 1.950,91 do 3.612,80 EUR |
| 3-člansko | 165 | do 2.384,45 EUR | nad 165 do 315 | nad 2.384,45 do 4.552,13 EUR |
| 4-člansko | 195 | do 2.817,98 EUR | nad 195 do 370 | nad 2.817,98 do 5.346,94 EUR |
| 5-člansko | 225 | do 3.251,52 EUR | nad 225 do 425 | nad 3.251,52 do 6.141,76 EUR |
| 6-člansko | 255 | do 3.685,06 EUR | nad 255 do 470 | nad 3.685,06 do 6.792,06 EUR |

Za vsakega nadaljnjega člana gospodinjstva se lestvica nadaljuje s prištevanjem 20 odstotnih točk za spodnjo mejo in 25 odstotnih točk za gornjo mejo.

Ker obstoječi predpisi in tehnične možnosti ne omogočajo neposrednega pridobivanja podatkov o neto dohodkih po uradni dolžnosti pri Finančni upravi RS, morajo prosilci podatke o neto dohodkih gospodinjstev predložiti sami za navedeno obdobje za vsakega polnoletnega člana gospodinjstva.

**2.3** **Premoženje prosilca**

Pri ugotavljanju vrednosti premoženja prosilca in njegovih družinskih članov bo upoštevana vrednost nepremičnin po modelu vrednotenja nepremičnin, dostopnim na portalu Prostor GURS. Če se prosilec z navedenim vrednotenjem ne strinja, lahko predloži uradno cenitev nepremičnine, opravljeno s strani pooblaščenega ocenjevalca nepremičnin oziroma sodno zapriseženega cenilca.

Vrednost stanovanja in vrednost drugega premoženja ob upoštevanju števila članov gospodinjstva ne sme presegati naslednjih zneskov:

|  |  |  |
| --- | --- | --- |
| Število članov gospodinjstva | Površina stanovanja (m2) | Vrednost premoženja  (40% primernega stanovanja) |
| 1-člansko | 45 | 20.160,00 EUR |
| 2-člansko | 55 | 24.640,00 EUR |
| 3-člansko | 70 | 31.360,00 EUR |
| 4-člansko | 82 | 36.736,00 EUR |
| 5-člansko | 95 | 42.560,00 EUR |
| 6-člansko | 105 | 47.040,00 EUR |

Kot osnova za določitev vrednosti primernega stanovanja se upošteva stanovanje točkovano s 320 točkami po vrednosti točke 2,63 € in površinski normativi, predvideni za stanovanja s plačilom varščine.

**3. KRITERIJI IN MERILA ZA OCENJEVANJE STANOVANJSKIH IN SOCIALNIH RAZMER PROSILCEV**

Stanovanjske in socialno - zdravstvene razmere prosilca bodo ocenjene skladno s točkovnim vrednotenjem, ki ga določa Pravilnik ter na podlagi točkovnega vrednotenja prednostnih kategorij upravičencev, ki so določene s tem razpisom.

**3.1 Splošne prednostne kategorije prosilcev**

Pri dodelitvi neprofitnega stanovanja imajo prednost mlade družine in mladi, družine z večjim številom otrok, invalidi in družine z invalidnim članom, družine z manjšim številom zaposlenih, občani z daljšo delovno dobo, žrtve nasilja v družini.

**3.2.** **Dodatne prednostne kategorije prosilcev**

Poleg prednostnih kategorij prosilcev, opredeljenih v prejšnji točki, se v skladu s 6. členom pravilnika upoštevajo še naslednje prednostne kategorije prosilcev:

* prosilci z doseženo višjo, visoko ali univerzitetno stopnjo izobrazbe ter magisterijem ali doktoratom,
* najemniki bivalnih enot, v lasti občine, pod pogojem, da redno uporabljajo bivalno enoto in imajo poravnane vse obveznosti za bivalno enoto ter da so bili redni plačniki- niso bili več kot 6 krat v zamudi s plačilom.
* prosilci z daljšo dobo bivanja na območju občine Zreče. Upošteva se število let dopolnjenih v letu razpisa. V primeru prekinitve bivanja se leta seštevajo. Doba stalnega bivanja se točkuje na podlagi potrdila Upravne enote Slovenske Konjice.

**3.3. Vrednotenje prednostnih kategorij**

|  |  |  |
| --- | --- | --- |
| **PREDNOSTNE KATEGORIJE PROSILCEV** | **LISTA A** | **LISTA B** |
| 1. mlade družine (nobeden od staršev nima več kot 35 let, vsaj en  otrok) in mladi (ne več kot 30 let) | 100 | 100 |
| 2. družina z večjim številom otrok (najmanj 3 oz. več otrok) | 60 | 60 |
| 3. invalidi in družine z invalidnim članom | 60 | 60 |
| 4. družina z manjšim številom zaposlenih (družina 3 članska in  samo 1 zaposlen) | 30 | / |
| 5. prosilci z daljšo delovno dobo (moški 13 let, ženske 12 let) | 50 | 50 |
| 6. žrtve nasilja v družini – upošteva se obdobje treh let pred razpisom | 100 | 100 |
| **PREDNOSTNE KATEGORIJE (6. ČLEN PRAVILNIKA)** |  |  |
| 1. izobrazba prosilca (višja, visoka ali univerzitetna, magisterij ali doktorat) | 50, 60, 70 | 50, 60, 70 |
| 2. najemniki bivalnih enot, v lasti občine, pod pogojem, da redno uporabljajo bivalno enoto in imajo poravnane vse obveznosti za bivalno enoto ter da so bili redni plačniki- niso bili več kot 6 krat v zamudi s plačilom. | 80 | / |
| 3. bivanje v Občini Zreče  - nad 10 do 20 let  - nad 20 do 30 let  - nad 30 let | 20  40  60 | 20  40  60 |

V primeru, da več prosilcev doseže enako število točk pri oceni stanovanjskih in socialnih razmer prosilca, ima prednost pri dodelitvi neprofitnega stanovanja prosilec, ki ima slabše stanovanjske razmere, večje število družinskih članov ter živi v slabših socialno zdravstvenih razmerah.

**4. VARŠČINA**

Varščina so denarna sredstva, ki so ob morebitni izselitvi najemnika iz stanovanja potrebna za vzpostavitev stanovanja v stanje ob vselitvi, ob upoštevanju običajne rabe stanovanja. Višina varščine znaša tri mesečne najemnine za stanovanje, ki se dodeljuje v najem. Varščina se vrne ali poračuna ob prenehanju najemnega razmerja.

Varščino so zavezani plačati upravičenci, katerih dohodek presega mejo, določeno v 9. členu pravilnika (upravičenci iz liste B) pred oddajo stanovanja v najem. Podrobnejši pogoji se opredelijo v najemni pogodbi.

**5. RAZPISNI POSTOPEK**

**5.1 Obrazci**

Prosilci, ki se želijo prijaviti na razpis za dodelitev neprofitnih stanovanj v najem, morajo oddati vlogo na posebnem obrazcu občine. Obrazec s katerim se prijavijo na razpis, je na voljo v tajništvu občine v času uradnih ur občine, na naslovu Občine Zreče, Cesta na Roglo 13b, Zreče. Obrazec je na voljo tudi **na spletni strani občine Zreče:** [**http://www.zrece.si**](http://www.zrece.si)**.**

**5.2. Upravna taksa**

Ob vložitvi vloge so prosilci dolžni plačati upravno takso v znesku 22,60 EUR za vlogo in izdajo odločbe po tarifni številki 1 in 3 taksne tarife Zakona o upravnih taksah (Uradni list RS, št. 106/10 – uradno prečiščeno besedilo, 14/15 – ZUUJFO, 84/15 – ZZelP-J, 32/16, 30/18 – ZKZaš in 189/20 – ZFRO).

Upravna taksa se plača z gotovino v tajništvu Občine Zreče ali **s plačilnim nalogom na račun številka: SI56 0134 4544 0309 125, sklic na št.: 11 76449-7111002-00002024**, namen plačila: Občinske upravne takse. Fotokopijo potrdila vlagatelji nalepijo na vlogo.

Prosilci lahko zaradi slabih premoženjskih razmer zahtevajo oprostitev plačila takse, če izpolnjujejo zahtevane kriterije po 25. členu Zakona o upravnih taksah: da so prejemniki denarne pomoči kot edinega vira preživljanja po predpisih socialnega varstva, da so prejemniki varstvenega dodatka po predpisih socialnega varstva ali ds so prejemniki nadomestila za invalidnost po predpisih, ki urejajo varstvo odraslih telesno in duševno prizadetih oseb. Status upravičenca dokažejo s pravnomočno odločbo.

**5.3. Roki za oddajo vloge**

Vloge s prilogami ter dokazilom o plačani upravni taksi sprejema tajništvo Občine Zreče **do vključno 14. 6. 2024.** Prosilci oddajo vloge osebno ali po pošti na naslov Občina Zreče, Cesta na Roglo 13b, 3214 Zreče, s **pripisom »JAVNI RAZPIS – NEPROFITNA STANOVANJA 2024«**.

Vloge oddane po pošti se bodo štele za pravočasne, če bo iz poštnega žiga razvidno, da so bile oddane do vključno 14. 6. 2024. Če bo prosilec oddal nepopolno vlogo, bo pozvan, da vlogo v določenem roku dopolni z manjkajočimi listinami. Vloge prosilcev, ki v roku ne bodo dopolnjene in vloge, oddane po zaključku razpisnega roka, bodo s sklepom zavržene.

**5.4. Predložitev dokazil**

K vlogi za pridobitev neprofitnega stanovanja v najem je potrebno priložiti naslednja dokazila in listine:

1. izjavo o **premoženjskem stanju** prosilca in ožjih družinskih članov (s podpisi vseh družinskih članov oziroma njihovih zakonitih zastopnikov);
2. izjavo, s katero prosilec in drugi polnoletni člani gospodinjstva dovoljujejo vpogled v svoje osebne podatke pri drugih upravljavcih zbirk podatkov;
3. potrdilo o skupnem **neto dohodku** gospodinjstva v obdobju od 1.1.2023 do 31.12.2023 (potrdilo delodajalca oziroma izplačevalca pokojnine – ZPIZ); potrdilo o drugih prejetih dohodkih v preteklem letu oziroma pisna izjava prosilca, da takšnih dohodkov ni imel (za dohodek se štejejo preživnina, nadomestila preživnin, nagrada skrbniku, plačilo dela rejniku, starševski dodatek, otroški dodatek, denarna socialna pomoč, varstveni dodatek, državne štipendije, rente iz življenjskih zavarovanj, invalidski dodatek, sredstva za nego in pomoč in drugi dohodki v skladu z Zakonom o uveljavljanju pravic iz javnih sredstev) ter potrdilo delodajalca **o delovni dobi**,
4. dokazilo o vseh izplačanih neto plačah v letu razpisa, **če v preteklem letu ni imel dohodkov** iz delovnega razmerja,
5. izjavo o morebitnih neobdavčljivih dohodkih in prejemkih ter nazivih njihovih izplačevalcev za koledarsko leto pred razpisom;
6. veljavno dokazilo o stanovanjskem statusu: opis stanovanjskih razmer, če je prosilec brez stanovanja; najemna ali podnajemna pogodba oziroma izjava prosilca, zakaj pogodba ni sklenjena; dokazilo o bivanju pri starših ali sorodnikih; prosilec, ki je (so)lastnik stanovanja: dokazilo o (so)lastništvu nepremičnim;

V kolikor prosilec uveljavlja dodatne točke mora priložiti:

1. v primeru nezaposlenosti potrdilo o nezaposlenosti prosilca, njegovega zakonskega ali zunajzakonskega partnerja oziroma drugega družinskega člana (izda Zavod RS za zaposlovanje);
2. v primeru bivanja v neprimernem stanovanju dokazilo o kvaliteti bivanja, v primeru utesnjenosti navedba stanovanjske površine z opisom posameznih prostorov, površin ter oseb, ki imajo v tem stanovanju prijavljeno stalno bivališče in posamezne prostore uporabljajo;
3. če je prosilec najemnik bivalne enote v lasti občine, dokazilo o poravnanih obveznostih iz naslova najemnine in stanovanjskih stroškov;
4. dokazilo o vseh plačanih obveznostih, v kolikor je prosilec že imel v najemu neprofitno stanovanje;
5. potrdilo skupni delovni dobi, ki ga izda Zavod za pokojninsko in invalidsko zavarovanje Slovenije;
6. kopijo poročnega lista oziroma overjeno izjavo o obstoju zunajzakonske skupnosti;
7. kopijo izpiska iz rojstne matične knjige za vsakega otroka;
8. potrdilo o rednem šolanju otrok, ki so starejši od 15 let;
9. v primeru nosečnosti zdravniško potrdilo o nosečnosti;
10. odločbo socialne službe o ločenem življenju roditeljev in mladoletnih otrok zaradi neprimernih stanovanjskih razmer (rejništvo, oskrba v tuji družini, zavodu, če so razlog oddaje neprimerne stanovanjske razmere);
11. dokazilo o statusu starša, ki sam preživlja otroka (samohranilec) – dokazilo, da je preživnina neizterljiva oziroma odločbo o prejemanju preživnine iz preživninskega sklada. Neizterljivost se izkazuje z izvršilnim predlogom oziroma sklepom o izvršitvi zoper zavezanca;
12. potrdilo o strokovni izobrazbi prosilca (fotokopija diplome, spričevala, drugo; listinam izdanim v tujini mora biti priloženo mnenje o priznavanju in vrednotenju izobraževanja);
13. potrdilo ustrezne institucije, če je prosilec ali njegov ožji družinski član, ki bo z njim stalno prebival, gibalno ovirana oseba, trajno vezana na uporabo invalidskega vozička ali trajno pomoč druge osebe;
14. dokazilo o invalidnosti (odločba Centra za socialno delo, Zavoda za pokojninsko in invalidsko zavarovanje, Zavoda za zaposlovanje, Zavoda za zdravstveno zavarovanje RS);
15. potrdilo osebnega zdravnika, s katerim se dokazuje trajna obolenja prosilca ali družinskih članov, pogojena s slabimi stanovanjskimi razmerami (bolezen gornjih dihal, astma);
16. odločba o razvrstitvi otroka, mladostnika ali mlajše polnoletne osebe glede na zmerno, težjo ali težko duševno ali težko telesno motnjo ali izvid in mnenje specialistične pediatrične službe;
17. dokazilo o družinskem nasilju - strokovno mnenje centra za socialno delo ter vladnih in nevladnih organizacij;
18. odločbo o statusu žrtve vojnega nasilja;
19. dokazilo o statusu upravičenca zaradi izbrisa iz registra stalnega prebivalstva (potrdilo oziroma odločba upravne enote);
20. izjavo o dobi stalnega bivanja na območju občine Zreče;
21. dokazilo o plačilu oziroma oprostitvi plačila upravne takse.

Potrdila, ki ne izkazujejo trajnega statusa, ne smejo biti starejša od 30 dni od objave razpisa.

Potrdila o državljanstvu, potrdila o stalnem prebivališču in številu članov gospodinjstva bo pridobila občina neposredno od pristojnega državnega organa. Na podlagi dokazil vlagatelja ter lastne evidence, bo občina preverjala izpolnjevanje pogoja poravnanih obveznosti iz najemnega razmerja.

Glede na okoliščine posameznega primera bo občina zahtevala od prosilcev tudi druga dodatna dokazila, listine in pojasnila na podlagi poziva.

Občina k vlogi priložene listine zadrži in jih po izteku razpisnega roka udeležencem razpisa ne vrača.

**7. SPLOŠNE DOLOČBE**

Strokovna služba občine bo preverila pravočasnost prispelih vlog, njihovo popolnost ter stanovanjske in druge razmere prosilcev. Pri obravnavi vloge se upoštevajo razmere, ki so obstajale v času oddaje vloge in so navedene v vlogi. Kasnejših sprememb se ne upošteva.

Komisija, imenovana s strani župana, bo proučila utemeljenost pravočasnih in popolnih vlog na podlagi prejetih listin, potrebnih za oblikovanje prednostne liste za oddajo neprofitnih stanovanj in dokumentiranih poizvedb, ki jih opravijo pri pristojnih organih in organizacijah ter posameznikih.

Komisija si lahko stanovanjske razmere prosilcev tudi ogleda, pri čemer se komisija odloči ali bo ogled opravila napovedano ali nenapovedano. Če se v postopku ugotovi, da je prosilec podal neresnične podatke, ni upravičen do dodelitve neprofitnega stanovanja v najem in se ne uvrsti na prednostno listo. Po proučitvi vseh okoliščin in ocenitvi stanovanjskih in drugih razmer bodo udeleženci razpisa glede na število zbranih točk uvrščeni na prednostno listo. Seznam upravičencev po posameznih kategorijah prosilcev, ki niso zavezanci za plačilo varščine (lista A), bo objavljen ločeno od seznama ostalih upravičencev (lista B).

Udeležencem razpisa bodo vročene odločbe o uvrstitvi oziroma ne uvrstitvi na prednostno listo upravičencev. Če se posamezni udeleženec razpisa ne strinja z odločitvijo, se lahko v roku 15 dni po prejemu odločitve pritoži. Pritožbo naslovi na razpisnika. O pritožbi odloči v roku 60 dni župan občine Zreče. Odločitev župana o pritožbi je dokončna.

Po rešitvi pritožb bo javno objavljen dokončni seznam upravičencev.

Z uspelimi upravičenci bodo sklenjena najemna razmerja za nedoločen čas in z neprofitno najemnino. Uspeli upravičenec, ki neupravičeno zavrne dodeljeno primerno stanovanje ali ki se na ponovni poziv k sklenitvi najemne pogodbe ne odzove, se črta iz seznama upravičencev.

Razpisnik bo stanovanja dodeljeval upoštevajoč prednostni vrstni red po posameznih seznamih odvisno od oblike družine in velikosti razpoložljivih stanovanj. Pred sklenitvijo najemne pogodbe bo razpisnik ponovno preveril, če udeleženec razpisa še izpolnjuje merila za upravičenost do dodelitve neprofitnega stanovanja v najem. V primeru bistvenih sprememb, ki vplivajo na upravičenost, se lahko postopek obnovi in prosilca črta iz seznama upravičencev.

Vse dodatne informacije lahko dobite osebno na sedežu Občine Zreče v času uradnih ur in sicer v ponedeljek in torek od 8.00 do 15.00 ure, ob sredah od 8.00 do 17.00 ure, v petek pa od 8.00 do 13.00 ure, na elektronskem naslovu [info@zrece.eu](mailto:info@zrece.eu) in na telefonski številki 03/757 17 00 in 03/757 17 09 (Milena Slatinek).

Zreče, 9. 5. 2024

Številka: 3526-0003/2024

mag. Boris Podvršnik

Župan Občine Zreče